Petter Carlsen

**Petter Andreas Carlsen** (født 1979) er en norsk låtskriver, vokalist og gitarist fra Alta.

Carlsen startet sin karriere som rockemusiker, men har senere markert seg som soloartist innen alternativ pop, med et melankolsk og stemningsorientert uttrykk som beveger seg mellom indierock og singer-songwriter.

Siden 2013 har han spilt i hardrock-bandet Pil & Bue parallelt med solokarrieren.

## Karriere
Som 14-åring ble Petter Carlsen en så ivrig fan av Metallica og James Hetfield at han bestemte seg for å lære å spille gitar. I tenårene spilte han i lokale rockeband som Burger Heads og Pinionhed.

Som 20-åring flyttet han til Oslo i 2000 for å gjøre rockekarriere, men det planlagte bandprosjektet ble raskt avviklet og han begynte i stedet å arbeide med en solokarriere som singer-songwriter.

I 2006 ga han ut EP-en *A Taste of What’s to Come*. Innspillingen ble realisert som ledd i kultursatsingen GIGANT, et samarbeid mellom Ungdomshuset i Alta og festivalen Aronnesrocken. EP-en fikk god mottakelse og i april 2008 signerte han kontrakt med plateselskapet EMI. Debutalbumet *You Go Bird* kom i 2009.

Carlsens andre album, *Clocks Don’t Count*, kom ut i 2011 og tredjealbumet *Sirens* ble utgitt i 2014.

Blant artistene Carlsen turnerte med i denne perioden var Anathema, Marillion og Steven Wilson (Blackfield).

Carlsen bidro som gjestevokalist på låta «Welcome Change» på det tyske bandet Long Distance Callings album *The Flood Inside* (2013). Han bidro også som vokalist på fem låter, og tekstforfatter på fire, på deres neste album, *Trips* (2016).

I 2017 ga han ut albumet *Glimt*, med norske tekster og et nedstrippet, delvis akustisk lydbilde. Det fikk svært god mottakelse og medvirket til at han ble tildelt Arctic Talent, Nord-Norges største musikkpris.

Carlsen skrev bestillingsverket til Varangerfestivalen 2017. Verket kombinerte musikalske partier med filmklipp der Carlsen reflekterte over egen karriere, særlig i samtale med sin mor.

Foruten Varangerfestivalen har Carlsen som soloartist spilt på festivaler som  (2009) og Døgnvill (2012), samt konserter i flere europeiske land, spesielt i Nederland og Tyskland. I 2018 ble han plukket ut til å spille på Northern Expo, et årlig arrangement der Musikkontoret Nord presenterer nordnorske artister for internasjonal presse og bransje.

På siste halvdel av 2010-tallet deltok han i Julie Alapnes’ folkrock-band Julietnorth.

I 2020 ga han ut sitt femte soloalbum, *The Sum of Every Shade*. Albumet har impulser fra flere sjangere i Carlsens karriere, blant annet progrock, hardrock og folk, samt tidlige inspirasjoner fra pop og metal. I forkant av utgivelsen ga Carlsen ut fire singler.

Sammen med Anathemas Daniel Cardoso utgjør han duoen Northern South, et prosjekt som oppsto da Cardoso ønsket å utgi egne komposisjoner. I 2020 ga de ut singelen «Make it Last».

Siden 2023 har han gitt ut én–tre singler årlig og spilt en rekke miniturneer i hele Norge.

I 2024 ble han engasjert i Anathema-medlemmene Daniel Cavanagh og Daniel Cardosos prosjekt Weather Systems, og bidrar som vokalist på albumet *Ocean Without a Shore*.

### Pil & Bue

Sammen med trommeslageren Aleksander Kostopoulos (Isák) dannet Carlsen rockebandet Pil & Bue i 2013. Bandet var opprinnelig tenkt som et overskuddsprosjekt, men etter god mottakelse for debutalbumet *Push Start Button (Level 1)* (2014) signerte duoen med Indie Recordings. Gøran Johansen erstattet Kostopoulos i 2019.

Pil & Bue har gitt ut flere album, turnert i Europa og spilt på en rekke festivaler. I 2024 vant de Postens bandkonkurranse der publikum stemmer frem hvem som skal få opptre på Tons of Rock.

Siden oppstarten av Pil & Bue har Carlsen kombinert arbeidet i bandet med solokarrieren.

### Oppdrag som komponist
* I 2007 skrev Carlsen filmmusikken til Kill Buljo sammen med Kjell Rune Myrland.
* Sammen med Knut Einar Evenmo laget Carlsen supporterlåta «Backan opp og frem» for fotballaget Alta IF. I 2016 skrev han klubbhymnen «En gnist som aldri dør».
* I 2015 bidro han til et bestillingsverk til Varangerfestivalen da Herman Rundberg (Violet Road) og Simone Grøtte var festivalkunstnere.

## Musikalsk stil
Musikken til Carlsen beveger seg mellom alternativ pop, indierock og singer-songwriter, med et melankolsk og stemningsorientert uttrykk. Den veksler mellom nedstrippede og mer lagdelte arrangementer, med påvirkning fra blant annet postrock og progressiv rock. I senere utgivelser inngår også elementer fra folk og pop, samt spor av tidligere rock- og metalinspirasjon. Carlsen har selv trukket frem band som Mew, Bon Iver, Anathema og Sigur Rós som referanser.

Kritikere har fremhevet Carlsens allsidighet og evne til å kombinere sjangere, og har omtalt stemmen og gitarspillet som signaturtrekk. Uttrykket blir sammenlignet med artister som Radiohead, Placebo, Magnet og Peter Silberman.

Han har omtalt Wetle Holte og Kristian S. Olstad som viktige samarbeidspartnere under bearbeidelse og innspilling av solomaterialet.

## Priser og utmerkelser
* 2017: Mottaker av Arctic Talent-stipendet
* 2024: Nominert til Spellemannprisen 2023 i klassen rock for *Special Agents* (med Pil & Bue)

## Friskt Pust Records
Friskt Pust Records er Petter Carlsens norske plateselskap for egne og noen få andres utgivelser, brukt fra minst 2011 og videre inn i 2020-årene. Han står også for egen booking i Norge, mens utgivelser og konserter i Europa håndteres av det britiske selskapet Function Records.

## Diskografi
### Solo
#### Album
* 2009: *You Go Bird* (EMI Music Norway)
* 2011: *Clocks Don't Count* (Friskt Pust Records)
* 2014: *Sirens* (Function Records)
* 2017: *Glimt* (Friskt Pust Records)
* 2020: *The Sum of Every Shade* (Friskt Pust Records)

#### EP-er og singler
* 2006: *A Taste of What’s to Come* – EP (Friskt Pust Records)
* 2008: «Pull the Brakes» – singel (Virgin)
* 2009: «The Sound of You and Me» – singel (EMI Music Norway)
* 2009: «You Go Bird» – singel
* 2011: «Clocks Don't Count (Bonus)» – singel
* 2012: «Live to Fight Another Day» – singel
* 2014: *You Begin Where Everything Ends* – EP, Unni Wilhelmsen bidrar på vokal på låta «Time To Let Go»
* 2014: «Tiger» – singel (Friskt Pust Records)
* 2015: *Sirens Remixed* – EP (Function Records)
* 2016: «Majestet» – singel
* 2016: «Spøkelse» – singel
* 2017: «Gnist» – singel
* 2017: «Tynnslitt» – singel
* 2018: «Glimt av Glimt» – singel
* 2020: «I Love the Way You See the World» – singel
* 2021: «Dogs» – singel
* 2023: «Five more reasons» – singel
* 2023: «Nytt imellom oss» – singel i samarbeid med Esben T. «eppeti» Andersen, coverversjon av Kari Bremnes’ låt
* 2023: «Da du va 3» – singel
* 2024: «mangel på bruksanvisning» – singel
* 2025: «this too shall pass» – singel

### Med Pil & Bue
* 2014: *Push Start Button (Level 1)*
* 2016: *Forget the Past, Let's Worry About the Future*
* 2021: *The World is a Rabbit Hole*
* 2023: *Special Agents*
* 2026: *You Have Chosen Darkness (Level 5)*

### Med Northern South
* 2020: «Make it Last» – singel

### Medvirker på
* 2015: Herman Rundberg og Simone Grøtte: *Northern Soul – The Album* – låtskriver
* 2014: Long Distance Calling: *The Flood Inside* – tekstforfatter og vokalist på «Welcome Change»
* 2016: Long Distance Calling: *Trips* – tekstforfatter på fire låter og vokalist på fem
* 2023: Manne (Herman Rundberg): *Manne*  – tekst-medforfatter og vokalist på «Five More Reasons»
* 2024: Weather Systems: *Ocean Without a Shore* – vokalist

## Referanser


## Eksterne lenker
* 
* 
*